Document ID: 32005D0617

KOMMISSIONENS BESLUTNING
af 17. august 2005
om midlertidig godkendelse af ordningerne i Storbritannien og Nordirland i Det Forenede Kongerige for identifikation og registrering af får og geder i henhold til artikel 4, stk. 2, litra d), i Rådets forordning (EF) nr. 21/2004
(meddelt under nummer K(2005) 3122)
(Kun den engelske udgave er autentisk)
(2005/617/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder og om ændring af forordning (EF) nr. 1782/2003 og direktiv 92/102/EØF og 64/432/EØF (1), særlig artikel 4, stk. 2, litra d), og
ud fra følgende betragtninger:
(1)
Den kompetente myndighed i Det Forenede Kongerige har indgivet to anmodninger ledsaget af relevant dokumentation om godkendelse af den ordning for identifikation og registrering af får og geder, der er gennemført i henholdsvis Storbritannien og Nordirland.
(2)
Efter at Kommissionen havde aflagt et veterinærkontrolbesøg i Det Forenede Kongerige, fandt Kommissionens sagkyndige, at de ordninger for identifikation og registrering af får og geder, der er gennemført og foreslået, overordnet set er i stand til at sikre, at de fleste af målsætningerne i forordning (EF) nr. 21/2004 opfyldes, men de fandt også, at der var en række svagheder, der skulle gøres noget ved. I Nordirland kunne det med den foreslåede ordning for identifikation og registrering af får opnås, at de fleste af målsætningerne i forordning (EF) nr. 21/2004 opfyldes, men det ville kræve omfattende opmærksomhed og engagement fra alle parters side at gennemføre ordningen.
(3)
Det Forenede Kongeriges kompetente myndighed har forpligtet sig til at gøre noget ved de punkter, der er rejst forbehold over for, navnlig at træffe de nødvendige foranstaltninger for at sikre, at forordning (EF) nr. 21/2004 overholdes senest 10 uger efter, at den godkendelse, der er anmodet om, er blevet givet.
(4)
Ordningerne for identifikation og registrering af får og geder i Storbritannien og Nordirland bør derfor godkendes midlertidigt for en periode, således at det tillades at erstatte det andet identifikationsmærke for får med ordningen, undtagen når der er tale om dyr, der er genstand for samhandel inden for Fællesskabet.
(5)
Den kompetente myndighed bør foretage relevant kontrol for at verificere, at ordningerne for identifikation og registrering af får og geder gennemføres korrekt.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
De ordninger for identifikation og registrering af får og geder, der i henhold til artikel 4, stk. 2, litra c), i forordning (EF) nr. 21/2004 er gennemført af Det Forenede Kongerige i Storbritannien og Nordirland, anses for midlertidigt funktionsdygtige fra den 9. juli 2005 til senest den 30. april 2006.
Artikel 2
Kommissionen foretager i samarbejde med Det Forenede Kongeriges myndigheder kontrol på stedet for at verificere gennemførelsen af den foranstaltning, Det Forenede Kongerige har foreslået.
Den midlertidige godkendelse, jf. artikel 1, af ordningen for identifikation og registrering af får og geder, tages senest den 31. januar 2006 op til revision på grundlag af resultaterne af kontrolbesøgene.
Artikel 3
Uden at bestemmelser fastsat i henhold til artikel 10, stk. 1, litra a), i forordning (EF) nr. 21/2004 derved tilsidesættes, foretager den kompetente myndighed hvert år relevant kontrol på stedet for at verificere, at brugerne overholder kravene om identifikation og registrering af får og geder.
Artikel 4
Denne beslutning er rettet til Det Forenede Kongerige Storbritannien og Nordirland
Udfærdiget i Bruxelles, den 17. august 2005.

Labels: 7
18
6